VF+ gaan klag lê oor bejaarde vir pensioengeld moes singArgieffoto Die Vryheidsfront Plus het Donderdag gesê hy gaan ‘n klag by die Suid-Afrikaanse Menseregtekommissie (MRK) indien nadat Ria van Straaten, ‘n 84-jarige verswakte bejaarde van Newcastle, gedwing is om te sing voordat beamptes haar staatspensioen aan haar uitbetaal het. Die party eis ook die onmiddellike afdanking van al die personeel wat by die voorval betrokke was en dring daarop aan dat die persone beveel word om Van Straaten te vergoed vir die trauma en vernedering wat sy deurgegaan het. Adv. Anton Alberts, die VF Plus se woordvoerder oor maatskaplike aangeleenthede, sê Van Straaten is steeds so getraumatiseerd en verneder dat sy nie oor die voorval wil praat nie. “Ons gaan ‘n klag by die MRK en die staatsdienskommissie teen die personeel en bestuurder van die betrokke kantoor indien. Die staatsdienskommissie moet dit ondersoek en ons dring daarop aan dat die skuldiges nooit weer in enige pos in die staatsdiens aangestel word nie,” het Alberts gesê. Maroela Media het vroeër berig ŉ beampte van die Suid-Afrikaanse agentskap vir maatskaplike sekerheid (Sassa), het verlede maand geweier om Van Straaten te help alvorens sy nie oor die interkomstelsel sing nie. Lees meer hier.